text: Les Arts prepara el nou muntatge de 'Les Arts Volant'
  Les Arts prepara el nou muntatge de 'Les Arts Volant'
  El valencià Jaume Policarpo dirigeix esta producció, amb vestuari de José María Adame i il·luminació d'Antonio Castro, que, a partir del dissabte, inicia una gira per la geografia valenciana.
  El Palau de les Arts prepara l'estrena d"El tutor burlat', de Vicent Martín i Soler, el nou espectacle del projecte 'Les Arts Volant', que portarà l'obra del compositor valencià per diversos punts de la geografia valenciana.
  El repartiment d"El tutor burlat' està format pels artistes del Centre de Perfeccionament Aida Gimeno (Violante), Vittoriana De Amicis (Dona Menica), Oleh Lebedyev (Fabrizio) i Omar Lara (Pippo), juntament amb els cantants valencians David Ferri (Don Lelio) i Gonzalo Manglano (Anselmo). Carlos Sanchis, també del Centre de Perfeccionament, acompanyarà amb el piano en totes les representacions de l'espectacle.
  Jovial i fresca com el paisatge de la campanya romana on transcorre la trama, esta comèdia primera de Martín i Soler evoluciona des de la crítica velada a les fèrries normes socials establides a mitjan segle XVIII cap a la defensa de la llibertat i l'amor per damunt de la convenció i la conveniència, alhora que exposa amb una clarividència cordial el nou posicionament social de la dona en els anys previs a la Revolució Francesa.
  Els tres homes, cadascun per la seua part, despleguen una sèrie d'intrigues, gelosia i enganys per a conquistar la xica. Finalment, sorgeix la flama entre Pippo i Violante, els quals, amb l'ajuda de Menica -la filla del tutor- se les enginyen per a donar una lliçó als altres dos pretendents. Tots es reuneixen a la fi i canten el triomf de l'amor.
  Després d'un parèntesi el mes d'agost, l'equip de 'Les Arts Volant' reprendrà la gira concentrant les seues últimes actuacions en els barris de la ciutat de València: Benicalap (25 de setembre), Sant Marcel·lí (26 de setembre), Parc Central (27 de setembre), Malva-rosa (2 d'octubre), Patraix (3 d'octubre) i Ayora (4 d'octubre).